पाकिस्तान और उत्तर भारत में भूकम्प के झटके  
दिल्ली, हिमाचल प्रदेश और जम्मू एवं कश्मीर सहित देश के उत्तरी भागों तथा पाकिस्तान के ऊपरी हिस्सों में दोपहर बाद भूकंप के झटके महसूस किए गए।
दिल्ली, हिमाचल प्रदेश और जम्मू एवं कश्मीर सहित देश के उत्तरी भागों तथा पाकिस्तान के ऊपरी हिस्सों में सोमवार को दोपहर बाद भूकंप के झटके महसूस किए गए। 5.7 तीव्रता वाले इस भूकंप का केंद्र अफगानिस्तान का हिंदुकुश क्षेत्र था। इस भूकंप से जान-माल की क्षति की खबर नहीं है।  भारतीय मौसम विभाग के एक अधिकारी ने बताया, "सोमवार को दोपहर बाद लगभग 3.19 बजे देश के उत्तरी हिस्सों में 5.7 तीव्रता का भूकंप आया।" उन्होंने बताया कि भूकंप का केंद्र हिंदुकुश क्षेत्र में 36.5 डिग्री के उत्तरी अक्षांश और 17.9 डिग्री के पूर्वी देशांतर पर था।  जम्मू एवं कश्मीर की ग्रीष्मकालीन राजधानी श्रीनगर और घाटी के अन्य हिस्सों में सोमवार दोपहर बाद भूकंप के झटके महसूस किए गए। रिक्टर पैमाने पर इसकी तीव्रता 5.7 मापी गई।  स्थानीय मौसम विज्ञान विभाग में निदेशक सोनम लोटस ने बताया, "श्रीनगर और उसके आसपास के इलाकों में सोमवार को अपराह्न 3.19 बजे भूकम्प के झटके महसूस किए गए। रिक्टर पैमाने पर इसकी तीव्रता 5.7 मापी गई।"  श्रीनगर में लोगों ने भूकंप के झटके महसूस किए, लेकिन अब तक जानमाल के नुकसान की खबर नहीं है।  हिमाचल प्रदेश के विभिन्न हिस्सों में भी भूकंप के झटके महसूस किए गए। इसमें किसी के हताहत होने की जानकारी नहीं मिली है।  धर्मशाला के समीप नद्दी में स्थित 'सेंट्रल रिकार्डिग स्टेशन ऑफ सिस्मोलॉजी नेटवर्क' में तैनात आरएस नेगी ने बताया, "शिमला, कांगड़ा और चम्बा जिले के विभिन्न हिस्सों में सोमवार दोपहर बाद 3.20 बजे भूकंप के हल्के झटके महसूस किए गए।"  इसके अलावा पड़ोसी देश पाकिस्तान के ऊपरी हिस्सों और पंजाब प्रांत के विभिन्न भागों में सोमवार को रिक्टर पैमाने पर 5.6 की तीव्रता वाले भूकंप के झटके महसूस किए गए।  समाचार चैनल 'जियो न्यूज' के अनुसार पाकिस्तान में सोमवार को स्थानीय समयानुसार 2.55 बजे भूकंप के झटके महसूस किए गए। लाहौर सहित इस्लामाबाद, सरगोधा, मंडी बहुद्दीन, खबर एजेंसी, पेशावर, मोहम्मद एजेंसी, स्वात, कोहट, नवशेरा, चित्रल, मनसेरा, बट ग्राम और कोहिस्तान के ऊपरी इलाकों में इसका असर महसूस किया गया।